Prezident Ozarbayjon Parlamenti raisini qabul qildi

Shavkat Mirziyoev 1 aprel kuni mamlakatda tashrif bilan bo'lib turgan Ozarbayjon Milliy Majlisi raisi Sohiba Gafarovani qabul qildi. Bu haqda Prezident matbuot xizmati xabar berdi.
Parlament rahbari O'zbekiston yetakchisiga samimiy qabul uchun minnatdorlik bildirib, Ozarbayjon prezidenti Ilhom Alievning salomi va tilaklarini yetkazdi. Uchrashuvda umumiy tarixiy ildizlar, yagona din, mushtarak til, madaniyat, an'ana va qadriyatlar mamlakatlar strategik sherikligining asosi bo'lib xizmat qilayotgani qayd etildi. Ushbu mustahkam poydevorga tayangan holda keyingi yillarda ikki tomonlama hamkorlikni rivojlantirishda sezilarli natijalarga erishildi.
Hamkorlikning barcha sohalarida — iqtisodiyot, siyosat, parlamentlararo aloqalar, madaniyat va ijtimoiy sohada muvaffaqiyatlarga erishilmoqda. Barcha darajalarda faol muloqotlar, rasmiy delegatsiyalar, biznes va jamoatchilik vakillarining o'zaro tashriflari davom ettirilmoqda.
Keyingi yillarda, pandemiyaga qaramay, tovar ayirboshlash 4 karra oshdi. 2022 yil boshidan savdo 25 foizga oshdi. Ikki yuzdan ortiq qo'shma korxona tashkil etilgan. O'zbekiston va Ozarbayjon parlamentlari o'rtasida yaqin va ko'p qirrali sheriklik yo'lga qo'yilgani ham ushbu ijobiy natijalarga xizmat qildi. Buni yanada rivojlantirish uchun ikki mamlakat qonun chiqaruvchi organlarining tizimli va mustahkam aloqalarini mustahkamlash zarurligi ko'rsatib o'tildi.
Ayni paytda parlamentlar O'zbekiston va Ozarbayjon xalqlarining bevosita vakillari sifatida “xalq diplomatiyasini” ilgari surish, shu jumladan, hududlar o'rtasidagi aloqalarni mustahkamlash, iqtisodiy va gumanitar loyihalarni qo'llab-quvvatlashda muhim o'rin tutishlari kerakligi qayd etildi.
Avvalroq Shavkat Mirziyoev Rossiya iqtisodiy rivojlanish vazirini qabul qilgani haqida xabar berilgan edi. Shuningdek, Prezident Turkiy davlatlar tashkiloti Oqsoqollar kengashi raisini qabul qilgan.